钦定古今图书集成/明伦汇编/交谊典/第038卷 > 邵二泉集 > 《上王兵部书》苏轼
## 钦定古今图书集成/明伦汇编/交谊典/第038卷 > 邵二泉集 > 《上王兵部书》苏轼

荆州南北之交，而士大夫往来之冲也。执事以高才
盛名，作牧于此，盖亦尝有以相马之说告于左右者
乎？闻之曰：“骐骥之马，一日行千里而不殆，其脊如不
动，其足如无所著，升高而不轾，走下而不轩，其技艺
卓绝，而效见明著。至于如此，而天下莫有识者，何也？
不知其相而责其技也。夫马者，有昂目而丰臆，方蹄”
而密睫，捷乎若深山之虎，旷乎若秋后之兔，远望目
若视日，而志不存乎刍粟，若是者，飘忽腾踔，去而不
知所止。是故古之善相者，立于五达之衢，一日而盼
之，闻其一鸣，顾而循其色，马之技尽矣。何者？其相溢
于外而不可蔽也。士之贤不肖，见于面颜而发泄于
辞气，卓然其有以存乎耳目之间，而必曰“久居而后
察”，则亦名相士者之过矣。夫轼，西州之鄙人，而荆之
过客也，其足迹偶然而至于执事之门，其平生之所
治以求闻于后世者，又无所挟持以至于左右，盖亦
易疏而难合也。然自蜀至于楚，舟行六十日，过郡十
一，县三十有六，取所见郡县之吏数十百人，莫不孜
孜论执事之贤，而教之以求通于下吏，且执事何修
而得此称也。轼非敢以求知，而望其所以先后于仕
进之门者，亦徒以为执事立于五达之衢，而庶几乎
一日之盼，或有以信其平生尔。夫今之世，岂惟王公
择士，士亦有所择。轼将自楚游魏，自魏无所不游，恐
他日以不见执事为恨也。是以不敢不进。